ಕರುನಾಡಿನಲ್ಲೇ ಹುಟ್ಟಬೇಕೆಂದಿದ್ದ ಎಸ್ಪಿಬಿ ಸದನದಲ್ಲಿ ಸಂತಾಪ ಸೂಚನೆ ವಿಧಾನಸಭೆ: ಇಂದು ಗಾನ ಗಂಧರ್ವ ಎಸ್ಪಿ ಬಾಲಸುಬ್ರಮಣ್ಯಂ ಅವರು ವಿಧಿವಶರಾದ ಹಿನ್ನೆಲೆ ವಿಧಾನಸಭೆಯಲ್ಲಿ ಸಭಾಧ್ಯಕ್ಷ ವಿಶ್ವೇಶ್ವರ ಹೆಗಡೆ ಕಾಗೇರಿ ಸಂತಾಪ ಸೂಚನಾ ಪ್ರಸ್ತಾಪ ಮಂಡಿಸಿದ್ರು. ಎಸ್.ಪಿ ಬಾಲಸುಬ್ರಮಣ್ಯಂ ಅವರು 40 ಸಾವಿರಕ್ಕೂ ಹೆಚ್ಚು ಗೀತೆಗಳನ್ನ ಹಾಡಿದವರು. ನಟರಾಗಿ, ನಿರ್ಮಾಪಕರಾಗಿಯೂ ಸಾಧನೆ ಮಾಡಿದವರು. 21 ಹಾಡುಗಳನ್ನ ಏಕಕಾಲಕ್ಕೆ ಹಾಡಿ ದಾಖಲೆ ಬರೆದವರು. ಹಲವು ರಾಷ್ಟ್ರ ಪ್ರಶಸ್ತಿಗಳಿಗೆ ಭಾಜನರಾದವರು. 25 ಬಾರಿ ಆಂಧ್ರದ ನಂದಿ ಪ್ರಶಸ್ತಿ ಪಡೆದವರು ಎಂದು ಕಾಗೇರಿಯವರು ಸ್ಮರಿಸಿದ್ರು. ಬಳಿಕ ಕಾನೂನು ಸಚಿವ ಮಾಧುಸ್ವಾಮಿ ಮಾತನಾಡಿ, ಎಸ್.ಪಿ ಬಾಲಸುಬ್ರಮಣ್ಯಂ ಅವ್ರು ನಮ್ಮ ರಾಜ್ಯದ ಮೇಲೆ ಅಭಿಮಾನವಿಟ್ಟಿದ್ದರು. ಕನ್ನಡನಾಡಿನಲ್ಲಿ ಹುಟ್ಟಬೇಕೆಂದು ಹೇಳಿದ್ದರು. ಚೆನ್ನೈನಲ್ಲಿ ಆಸ್ಪತ್ರೆಗೆ ದಾಖಲಾಗಿದ್ದರು, ಅವರ ಮಗ ಗುಣಮುಖರಾಗ್ತಿದ್ದಾರೆಂದು ಹೇಳಿದ್ದರು. ಆಗ ನಮಗೂ ಸಂತೋಷವಾಗಿತ್ತು. ಅವರ ಅಗಲಿಕೆ ನಮಗೆ ನೋವು ತಂದಿದೆ. ಎಸ್ಪಿಬಿ ಅವರು ಕನ್ನಡ ವಿಜೃಂಭಿಸಲು ಕಾರಣರಾಗಿದ್ದರು. ಮಣ್ಣಿನ ಮಗನಾಗದಿದ್ದರೂ ಭಾಷೆ, ಸಾಹಿತ್ಯಕ್ಕೆ ಸೇವೆ ಸಲ್ಲಿಸಿದ್ದರು. ಅವರ ಆತ್ಮಕ್ಕೆ ಶಾಂತಿ ಸಿಗಲಿ. ಅವರ ಕುಟುಂಬಕ್ಕೆ ದುಃಖ ತಡೆಯುವ ಶಕ್ತಿ ನೀಡಲಿ ಎಂದರು. ವಿಪಕ್ಷ ನಾಯಕ ಸಿದ್ದರಾಮಯ್ಯ ಮಾತನಾಡಿ, ಬಾಲಸುಬ್ರಮಣ್ಯಂ ಅವರು ಬಹುಮುಖ ಪ್ರತಿಭೆಯುಳ್ಳ ಗಾಯಕರು. 10 ಭಾಷೆಗಳಲ್ಲಿ 40 ಸಾವಿರ ಹಾಡು ಹಾಡಿದ್ದಾರೆ. ಕನ್ನಡದಲ್ಲಿಯೇ ಹೆಚ್ಚು ಹಾಡು ಹಾಡಿದ್ದಾರೆ. ಕನ್ನಡ ಭಾಷೆಯ ಚಿತ್ರಗಳಿಗೆ ಹಿನ್ನೆಲೆ ಗಾಯನ ಒದಗಿಸಿದರು. ರಾಜ್, ವಿಷ್ಣು, ಅಂಬಿ ಎಲ್ಲರ ಚಿತ್ರಕ್ಕೆ ಹಾಡಿದ್ದರು. ಇತ್ತೀಚಿನ ಶಿವರಾಜ್ ಕುಮಾರ್ ಚಿತ್ರಕ್ಕೂ ಹಾಡಿದವರು. ಕನ್ನಡ ಭಾಷೆಯ ಬಗ್ಗೆ ಅವರಿಗೆ ಅಪಾರ ಅಭಿಮಾನವಿತ್ತು. ಮುಂದೆ ಕರುನಾಡಿನಲ್ಲೇ ಹುಟ್ಟಬೇಕೆಂದಿದ್ದರು. ರಾಜ್ ಕುಮಾರ್ ಎಸ್ಪಿಬಿಯವರನ್ನ ಗುಣಗಾನ ಮಾಡ್ತಿದ್ರು ಎಂದು ಸ್ಮರಿಸಿದರು. ಅವರ ಪುತ್ರ ಚರಣ್ ಟ್ವೀಟ್ ಮಾಡ್ತಾನೇ ಇದ್ರು, ಕೋವಿಡ್ ಬಂದಾಗಿನಿಂದ ಸ್ಟೇಟ್ ಮೆಂಟ್ ಕೊಡ್ತಿದ್ರು. ಐಸಿಯುನಿಂದ ಹೊರ ಬರ್ತಾರೆ ಅಂತ ಹೇಳಿದ್ದರು. ಆದರೆ ದುರ್ದೈವ ಇವತ್ತು ಸಾವನ್ನಪ್ಪಿದ್ದಾರೆ. ಅವರ ನಿಧನದಿಂದ ಸಂಗೀತ ಕ್ಷೇತ್ರಕ್ಕೆ ಅಪಾರ ನಷ್ಟವಾಗಿದೆ ಎಂದು ಸಿದ್ದರಾಮಯ್ಯ ಸಂತಾಪ ಸೂಚಿಸಿದರು.